Ford Ferrariyə qarşı
Ford Ferrariyə qarşı (ing. Ford v Ferrari, bəzi Avropa ölkələrində Le Mans '66 adı ilə tanınır) — Jez Butterworth, John-Henry Butterworth və Jason Keller tərəfindən ssenarisi yazılmış və rejissoru James Mangold olan 2019-cu ildə istehsal olunan Amerikan bioqrafik dram filmidir. Filmdə baş rolları Mett Deymon və Kristian Beyl oynamışdır. Jon Bernthal, Caitriona Balfe, Tracy Letts, Josh Lucas, Noah Jupe, Remo Girone və Ray McKinnon isə köməkçi rollarda oynamışdırlar. Film, Ford GT40-ı inşa etmək üçün Henry Ford II və Lee Iacocca tərəfindən tapşırıq verilmiş avtomobil vizyoneri Carroll Shelby və İngilis sürücü Ken Milesin rəhbərlik etdiyi eksantrik və iddialı Amerikalı mühəndis və dizayn qrupundan danışır. Bu yeni avtomobili yaratmaq ilə onların məqsədi Fransa tərəfindən hər il təşkil edilən 1966-cı il Le Mans 24 Saat yarışını qazanmaq və Ferrariyi taxtından salmaqdır. Filmin çəkilməsinin ilk mərhələlərində Tom Cruise və Brad Pitt baş rollarda oynamalı idilər, lakin bu planlar boşa çıxdı. 2018-ci ilin fevral ayında Mangold işə götürüldü və Matt Damon, Christian Bale və aktyor heyətinin qalan hissəsi o yay ona qoşuldu. Çəkilişlər 2018-ci ilin iyul ayında Kaliforniyada başlamış və iki aydan bir qədər çox çəkmişdir. Ford Ferrariyə qarşı filminin dünya premyerası 30 Avqust 2019-cu ildə Telluridəki Film Festivalında keçirilmişdir. Film, filmdəki yarış performansları və yarış sekansları ilə tənqidçilərdən müsbət rəylər almışdır.